Witbank-inwoners besorg oor beplande Jackaroo-steenkoolmyn | Maroela Media
Die VF Plus het hierdie week 'n versoekskrif teen die beplande steenkoolmyn by Jackaroo Park namens inwoners van die Emalahleni- plaaslike munisipaliteit (Kriel, Ogies, Phola, eMalahleni/Witbank) by die Mpumalanga-wetgewer ingedien.
Die beplande steenkoolmyn gaan inwoners van Jackaroo Park, Blancheville, Die Heuwel, Riverview, Zeekoei-plotte, Kromdraai en die omliggende gebiede direk negatief raak. Die mynontwikkeling word beplan op die plaas Kromdraai wat inwoners ken as die grond langs Deborahstraat in Jackaroo Park.
"Inwoners is uiters bekommerd oor die uitwerking van die ontwikkeling van die steenkoolmyn deur Very Quick Mining op die omgewing, infrastruktuur en die gesondheid van inwoners," sê Werner Weber, provinsiale leier van die VF Plus. Die mynmaatskappy gaan die ontginde steenkool aan Eskom lewer.
"Eienaars van eiendomme is van mening dat hul eiendomswaardes gaan afneem weens geraas-, lug- en omgewingsbesoedeling. Daar is ook ernstige kommer of die mynmaatskappy die nodige rehabilitasie aan die omgewing gaan doen ná die staking van sy mynaktiwiteite."
Weber sê die party wil veral weet waarom 'n mynaansoek so naby aan 'n vragspoorlyn van Transnet oorweeg word indien die ontwikkeling volgens Transnet nader as 100 meter van sy infrastruktuur is en hy daarom nie die mynontwikkeling ondersteun nie.
"Die VF Plus sal seker maak dat die besware van die bekommerde inwoners van Emalahleni teen die mynontwikkeling in die wetgewer gehoor word en nie bloot onder die mat ingevee word nie. Volgens die Handves van Regte het inwoners die reg om in 'n omgewing te woon en werk wat nie skadelik vir hul gesondheid is nie en waar besoedeling en ekologiese agteruitgang voorkom moet word."
Geluk daar. Moes gesien het hoe mense se nat wasgoed op die draad gelyk het toe die Athlone krag stasie nog gewerk het en die wind het reg(of was die verkeerd) gewaai…..wit was swart.
Is daar nog kangaroes oor of nog net ou Jack? Die res na Australië gevlug? Witbank is so 'n smerige plek. Eskom het seker gereken, watwo.